Author: vkoscova
Last saved by: mchvalny
Company: MFSR

Predkladacia správa

Návrh na vysporiadanie špeciálnej pohľadávky Slovenskej republiky voči Irackej republike sa predkladá ako iniciatívny materiál. 

Špeciálna pohľadávka Slovenskej republiky voči Irackej republike vznikla na základe Dohody o dodávkach špeciálneho materiálu uzatvorenej medzi bývalou Československou socialistickou republikou a Irackou republikou dňa 16.07.1986. Jej predmetom boli dodávky špeciálnej techniky a príslušenstva vo výške 500 000 000 USD.

Iniciatívu smerujúcu k vysporiadaniu špeciálnej pohľadávky vyvinula iracká strana. Odsúhlasenie účtovných stavov k tejto časti pohľadávky vykonala na irackej strane medzinárodná účtovnícka firma Ernst & Young a Česká národná banka k 31.12.2004.Výška špeciálnej pohľadávky k 31. 12. 2004 predstavuje:
•	istina        77 852 569 USD
•	úroky       63 769 163 USD
•	celkom   141 621 732 USD

Úroky za rok 2005 k 31.10. 2005 sú vo výške 3 347 627 USD.
Celková výška špeciálnej pohľadávky k 31.10. 2005 je vo výške 144 969 359 USD.

Návrh irackej strany na vysporiadanie pohľadávky je v súlade s postupom uplatňovaným členmi Parížskeho klubu (Slovenská republika nie je členom). Je však administratívne náročný a predstavuje vysporiadanie pohľadávky v priebehu 30 rokov s nízkym inkasom (cca 20 % pohľadávky). V predmetnom návrhu je istá miera nejasností z hľadiska časových aspektov, kedy nastanú jednotlivé fázy vysporiadania, nakoľko tieto fázy závisia aj od budúceho vývoja v Irackej republike z hľadiska ekonomicko-politického.

Ministerstvo financií Slovenskej republiky pripravilo návrh, v ktorom sa rátalo s okamžitým odpustením 80 % hodnoty pohľadávky a splatenia zvyšku alebo okamžite, alebo do 3 rokov. Tento návrh nebol z irackej strany počas rokovaní akceptovaný. 

Vzhľadom na to, že počas rokovaní nedošlo k dohode, Ministerstvo financií Slovenskej republiky navrhuje odpustenie špeciálnej časti pohľadávky Slovenskej republiky voči Irackej republike v plnej výške.

V súlade s existujúcou líniou podpory vlády Slovenskej republiky koalícii medzinárodných síl na čele s USA, ako aj demokratizačnému procesu v Iraku je potrebné napĺňať politickú vôľu aj praktickými krokmi v jednotlivých oblastiach a vytvárať tak priestor na aktívne zapojenie sa do povojnovej obnovy Iraku, a tým na vytvorenie priaznivých podmienok pre obnovenie hospodárskej a kultúrnej bilaterálnej spolupráce Irackej a Slovenskej republiky. Tento krok Slovenskej republiky je morálnym gestom voči ľudu Irackej republiky a predpokladom pre úspešnú realizáciu plánovaných projektov budúcej politickej, ekonomickej, vojenskej a kultúrnej spolupráce. 

Materiál bol predmetom rokovania Poradného orgánu ministra financií pre riešenie finančných otázok vyplývajúcich z medzivládnych úverových, clearingových, barterových a iných dohôd, ktorý nahrádza medzirezortné pripomienkové konanie. Na rokovanie vlády Slovenskej republiky sa predkladá bez rozporov.